b'\n_START_ARTICLE_\nFotballaget Fart\n_START_SECTION_\nKvinnelaget\n_START_PARAGRAPH_\nFart har et kvinnelag i 1. divisjon. Det rykket opp i 2003, fordi laget har lykkes ved \xc3\xa5 samle de beste lokale jentespillerne, og er det eneste topplaget i Innlandet. Fra 2004 til 2007 spilte Fart uavbrutt i 1. divisjon. I 2006 greide ikke Fart \xc3\xa5 kvalifisere seg til fortsatt spill i 1. divisjon, men fordi Liungen trakk seg fra 1. divisjon ble Fart spurt om de ville fortsette i 1. divisjon. \xc3\x85ret etter vant laget ligaen med 32 poeng, og rykket opp til Toppserien. Toppserieoppholdet ble kort og brutalt for Fart, som bare fikk ett poeng med seg fra oppholdet, en uavgjort hjemme mot Klepp takket v\xc3\xa6re et hat-trick av Inger Helene Hafsahl Karset. Sesongen 2009 var Fart med i opprykksstriden fram til slutt, men etter uavgjort mot Alta i nest siste serierunde, ble begge lagene forbig\xc3\xa5tt av Donn, som endte poenget foran Fart._NEWLINE_Fart har rykket opp to ganger til fra 1. divisjon, i 2011 og 2018. Toppseriesesongen 2012 endte med 22 tap p\xc3\xa5 22 kamper, som pr. 2018 fortsatt er rekord for svakeste sesong i Toppserien.\n_START_SECTION_\nHerrelaget\n_START_PARAGRAPH_\nFarts A-lag for herrer spiller i 4. divisjon. Fram til og med 2006-sesongen var Farts herrer det laget i Indre \xc3\x98stland Fotballkrets som hadde spilt lengst sammenhengende i 3. divisjon. Etter nedrykket til 4. divisjon slo A-lagene til Fart og Vang Fotballag seg sammen under navnet Fart-Vang foran 2007-sesongen. Samarbeidslaget rykket rett opp igjen til 3. divisjon, og det var p\xc3\xa5 forh\xc3\xa5nd avtalt at ved et eventuelt opprykk var det Fart som skulle ha plassen i 3. divisjon. Dessverre ble det igjen nedrykk, og laget har spilt de siste to sesongene i 4. divisjon._NEWLINE_I 2010-sesongen var det lenge hard konkurranse om den ene opprykksplassen til 3. divisjon mellom Fart og Trysil. Trysil vant imidlertid begge de to internkampene lagene i mellom, og da var ogs\xc3\xa5 opprykket avklart._NEWLINE_Ridabu IL blir sett p\xc3\xa5 som Farts erkerivdal, mye p\xc3\xa5 grunn av klubbenes geografiske beliggenhet i Vang._NEWLINE_Supporterklubben heter Gr\xc3\xa6vlingberget.\n_START_SECTION_\nBreddefotball\n_START_PARAGRAPH_\nFart har 24 lag p\xc3\xa5 yngres niv\xc3\xa5. Spillerne er for det meste fra \xc3\x98vre Vang og Ingeberg.\n_START_SECTION_\nKjente spillere og trenere\n_START_PARAGRAPH_\nDen mest kjente spilleren som har spilt for Fart er Thorstein Helstad, som forlot klubben f\xc3\xb8r 1995-sesongen for \xc3\xa5 spille for HamKam. Han debuterte p\xc3\xa5 A-laget som 16-\xc3\xa5ring._NEWLINE_Kristin Bekkevold var med da kvinnelandslaget tok gull i sommer-OL 2000. Etter flere \xc3\xa5r i Fart-tr\xc3\xb8ya, spilte hun en \xc3\xa5rrekke for Asker Fotball. Etter oppholdet i Asker vendte hun tilbake til Fart, men trappet s\xc3\xa5 ned satsingen og gikk til Brumunddal._NEWLINE_Lene Bredesen spilte i Fart f\xc3\xb8r hun dro til Trondheims-\xc3\x98rn i 2006. Lene har bestemt seg for \xc3\xa5 gi seg i Trondheims-\xc3\x98rn etter 2010-sesongen, og avsluttet Trondheimsoppholdet med \xc3\xa5 spille cupfinale (tap 7-0 for R\xc3\xb8a). Hvor Lene skal spille i 2011-sesongen er forel\xc3\xb8pig ikke avklart; det kan bli Fart eller en Toppserieklubb p\xc3\xa5 \xc3\x98stlandet._NEWLINE_Marius A. Overmo, June Holter m.fl. har aldersbestemte landskamper, og spiller / har spilt for klubben._NEWLINE_Tor Arne Granerud har tidligere trent klubben.'